መርካቶ በ2,315 ካሬ ሜትር ቦታ ላይ የተገነባ ሕንፃ የአክሲዮን ማኅበራትን እያወዛገበ ነው
በአዲስ ከተማ ክፍለ ከተማ በቀድሞ ቀበሌ 10/11 እና 12 ወይም በአሁኑ ወረዳ ስምንት መሀል መርካቶ ላይ፣ በ2,315 ካሬ ሜትር ስፋት ባለው ቦታ የተገነባ ባለ አራት ፎቅ ሕንፃ፣ በጋራ የገነቡትን ሁለት አክሲዮን ማኅበራትን እያወዛገበ ነው፡፡ በመካከላቸው መግባባትና ስምምነት በመጥፋቱ ጉዳዩን ከሳሽና ተከሳሽ በመሆን ወደ ፌዴራል ከፍተኛ ፍርድ ቤት ልደታ ምድብ ዘጠነኛ ፍትሐ ብሔር ችሎት የወሰዱት የሸክላ ሱቆች አካባቢ አክሲዮን ማኅበር ከሳሽ በመሆን ሲሆን፣ አንድነት ቅቤና ቅመማ ቅመም ነጋዴዎች አክሲዮን ማኅበር ተከሳሽ ሆኖ ነው፡፡ ሁለቱም አክሲዮን ማኅበራት ቦታውን በሊዝ ገዝተውና ቅድመ ክፍያውን ከከፈሉ በኋላ፣ በ1989 ዓ.ም. የይዞታ ማረጋገጫ ካርታ ተሰጥቷቸዋል፡፡ ሁለቱም ማኅበራት በሚወክሏቸው ሰዎች ታኅሳስ 18 ቀን 2005 ዓ.ም. የጋራ ኮሚቴ አቋቁመዋል፡፡ በማኅበራቱ ስምምነት የተቋቋመው ኮሚቴ የቅድመ ግንባታ ተግባሮችን ሲያከናውን መቆየቱንም የተመሠረተው ክስ ያስረዳል፡፡ በቦታው ላይ ባለ አራት ፎቅ ለኪራይ የሚውል ሕንፃ ዲዛይን አሠርተው በፀደቀው ፕላን መሠረት፣ ለሁለቱም ማኅበራት ድምር አባላት እኩል ስፋት ያላቸው የመነገጃ ቦታዎችና ለኪራይ የሚሆኑ ተጨማሪ ቢሮዎች፣ ሱቆች፣ መጋዘኖችና መኪና ማቆሚያ መሠራታቸውን ክሱ ያብራራል፡፡በጋራ ያቋቋሙት ኮሚቴ ሥራውን በአግባቡ እየሠራ ባለበት ወቅት አንድነት የቅቤና ቅመማ ቅመም ነጋዴዎች አክሲዮን ማኅበር የአፈር ቁፋሮ በማስቆፈሩ፣ ከተቀጠረው ድርጅት ጋር ብቻውን ውል በመፈራረሙና በተናጠል ጨረታ አውጥቶ የሕንፃ ተቋራጭ በመቅጠር ሕንፃውን ብቻውን ማሠራት መጀመሩ፣ ከሳሽ ‹‹ሕገወጥ ድርጊት ነው፤››  በማለት ክስ መመሥረቱንም አስታውቋል፡፡ መንግሥት ቦታውን እንዳይነጥቃቸው ግንባታውን መጀመሩን የገለጸው ተከሳሽ ማኅበሩ፣ ለፍርድ ቤትም ተመሳሳይ ሐሳብ በማቅረብና በመከራከሩ እስከ ሰበር የደረሰውን ክርክር ሊያሸንፍ ችሏል፡፡በፍርድ ቤት ክርክር የተረታው የሸክላ ሱቆች አካባቢ አክሲዮን ማኅበር፣ አንድነት ቅቤና ቅመማ ቅመም ነጋዴዎች አክሲዮን ማኅበር፣ ለግንባታ ያወጣውን 25 ሚሊዮን ብር ግምት ለፍርድ ቤት አቅርቦ፣ የንብረት ክፍፍል እንዲደረግለት ሌላ ክስ አቅርቧል፡፡ ተከሳሽ ግን ያቀረበው የግንባታ ዋጋ 131,564,285 ብር መሆኑን የገለጸ ቢሆንም፣ ከሳሽ ተቃውሞ አቅርቧል፡፡ ተቃውሞውም መከፈል የሌለባቸው ግምቶች ማለትም ከባንክ ሳይበደር እንደተበደረ አስመስሎ ወለድ መጨመሩ፣ የመድን ዋስትና ሳይገባ እንደተገባ ተደርጎ የተሰላ ወጪና ወቅታዊ የግንባታ ዋጋ ተብሎ የተደመረ የተጨማሪ እሴት ታክስ ተገቢ ያልሆኑና ከሳሽ መክፈል የማይገባው መሆኑ ዘርዝሮ አቅርቧል፡፡ ከሳሽ የሕንፃ ግንባታውን ግምት ብቻ 114,403,726 ብር የሚቃወም ቢሆንም፣ ካቀረበው የዳኝነት ጥያቄ ጋር ተቀራራቢነት እንዳለው ጠቁሞ ከሚመለከተው ግማሽ ወጪ ላይ የዳኝነት እንዲከፍል የተጠየቀው 2,925,000 ብር በአራት ጊዜ ክፍያ እንዲሆንለት ያቀረበው አቤቱታ ተቀባይነት በማግኘቱ፣ ክፍያውን ሲፈጽም ክሱን ለመስማት ለሚያዝያ 24 ቀን 2010 ዓ.ም. ቀጠሮ ተሰጥቷል፡፡       